ડોક્યુમેન્ટ્રી પ્રમાણે, મુનાવર સાત વર્ષથી ક્રિકેટ મેચો ફિક્સ કરી રહ્યો છે અને જો આઈસીસી પૈસા બનાવવા સિવાય ક્રિકેટની રમતને ચોખ્ખી રાખવા માટે પણ કટિબદ્ધ હોય તો મુનાવર છુટ્ટો ફરે તે શક્ય નથી. છુપા કેમેરામાં મુનાવર કહે છે કે હું તમને જે સ્ક્રિપ્ટ આપીશ તે પ્રમાણે જ બનશે, બનશે અને બનશે જ. મુનાવર આત્મવિશ્વાસ પૂર્વક કહે છે કે ૬૦થી ૭૦ ટકા મેચો અમે સેટ કે ફિક્સ કરી શકીએ છીએ. મુનાવર કહે છે કે, અમે બહુ મોટા ૨૫થી ૩૦ ગ્રાહકો માટે જ કામ કરીએ છીએ અને તેઓ પ્રતિ મેચ ૧૦ કરોડ જેટલા કમાય છે. ડોક્યુમેન્ટ્રીમાં ૨૦૧૧ના વર્લ્ડ કપના પ્રારંભે જ મુનાવર ઇંગ્લેન્ડના અજ્ઞાત ખેલાડીને ફોન કોલ કરીને કહે છે કે, ‘એશિઝ બદલ અભિનંદન. છેલ્લું પેમેન્ટ જલ્દી ખાતામાં જમા થઈ જશે. તને અઠવાડિયામાં મળી જશે.’ જવાબમાં ખેલાડી ‘લવલી’ કહેતો સંભળાય છે. ડોક્યુમેન્ટ્રીમાં ખેલાડીની ઓળખ છુપી રાખવા માટે અવાજને વિકૃત કરવામાં આવ્યો છે. અલ-જઝીરાએ તે ખેલાડીનો સંપર્ક કર્યો ત્યારે તે ખેલાડીએ ફિક્સર મુનાવર સાથે એવી કોઈ વાત થઈ હોવાનો ઇન્કાર કર્યો હતો અને કૉલ રેકોર્ડિંગને ‘નકલી’ ગણાવ્યું હતું.